IS sê hulle is verantwoordelik vir aanval op Christene in EgipteVlag van Egipte (Foto: RonnyK, Pixabay) Die ekstrimistiese groep, die Islamitiese Staat, het gesê sy militante is verantwoordelik vir ŉ aanval op ŉ bus waartydens sewe persone Vrydag in Egipte gesterf het. Maroela Media het vroeër berig die groep van die Koptiese Kerk was op pad na ŉ afgeleë klooster in die woestyn, suid van Kaïro. Die polisie het gesê sewe persone is in die aanval dood, en die Amaaq-nuusagentskap, ŉ mondstuk vir die Islamitiese Staat, het gesê meer as 18 mense is beseer. Die aanval het naby die St Samuel the Confessor-klooster in Minya plaasgevind. Die hoofpad na die klooster is vroeër gesluit weens die afgeleë ligging en ŉ gebrek aan telefoonkommunikasie in die gebied. ŉ Woordvoerder van die sekuriteitpolisie het gesê die soektog na die aanvallers duur voort. Pres. Abdel Fattah al-Sissi het op die aanval reageer en gesê die land sal nie afgeskrik word in sy poging om terrorisme te bekamp nie. “Ons is baie hartseer oor die martelaars wat gesterf het,” het al-Sissi op Twitter gesê. “Ek wens die beseerdes spoedige beterskap toe.” Altesaam 29 mense is in Mei 2017 in ŉ soortgelyke aanval in Minya oorlede. Militante het sedert 2013 ŉ reeks aanvalle in Egipte geloods. Verskeie aanvalle het Christene en kerke geteiken. Altesaam 48 persone is in April 2017 dood tydens selfmoordbomaanvalle deur militante van die Islamitiese Staat. Christene is ongeveer 10% van Egipte se bevolking van 100 miljoen wat oorwegend Moslem is.